b'\n_START_ARTICLE_\nAlbin Tav\xc4\x8dar\n_START_SECTION_\n\xc5\xbdivljenje in delo\n_START_PARAGRAPH_\nRodil se je v kme\xc4\x8dki dru\xc5\xbeini Josipu in Mariji Tav\xc4\x8dar rojeni Starc. Po kon\xc4\x8dani ljudski \xc5\xa1oli v doma\xc4\x8dem kraju je v gori\xc5\xa1kem in koprskem semeni\xc5\xa1\xc4\x8du obiskoval gimnazijo. Maturo na klasi\xc4\x8dni gimnaziji je napravil takoj po koncu vojne na liceju\xc2\xa0\xc2\xbbPetrarca\xc2\xab\xc2\xa0v Trstu._NEWLINE_Med vojno je sodeloval z Osvobodilno fronto in bil med organizatorji slovenskega partizanskega \xc5\xa1olstva na zahodnem Krasu in zaradi tega enajst mesecev zaprt v Ljubljani. Po prihodu iz zapora se je naselil v Devinu in kasneje zaposlil pri tr\xc5\xbea\xc5\xa1ki civilni policiji, kjer je ostal vse do odhoda zavezni\xc5\xa1kih voja\xc5\xa1kih sil iz Trsta. Tedaj je z dru\xc5\xbeino od\xc5\xa1el v Kanado. Leta 1958 se je vrnil v Devin. Na tr\xc5\xbea\xc5\xa1ki Univerzi se je vpisal na Fakulteto literarnih ved, ter zaprosil \xc5\xa1olsko upravo za sprejem v slu\xc5\xbebo. Kot povabljen profesor je slu\xc5\xbeboval na razli\xc4\x8dnih ni\xc5\xbejih srednjih \xc5\xa1olah v Trstu in okolici. Po opravljenem dr\xc5\xbeavnem profesorskem izpitu je do smrti u\xc4\x8dil na srednji \xc5\xa1oli v Kri\xc5\xbeu pri Trstu.'